《越公堂》
宋代·冯山

古贤重遗爱，迹与江山遥。夸者恣而已，事随草木彫。

越公彼何人，构堂压山椒。四阿无寸支，千载不可摇。

自衒神鬼工，已穷草木妖。吾尝读素传，拊髀悲前朝。

无从借史册，奋笔诛奸骄。尚能毁兹堂，立使沴气销。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。